**Perpetua iluzie a morilor de vânt**

*Intel1anima*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Norii își târâie burțile pe

vârfurile înalte, ascuțite ale munților

și toată zarea dinspre apus se înroșește

de jertfa lor.

Cu fulgere nervoase aruncă norii pe pământ

și nimeresc în morile de vânt.

Acestea aiurează.

În delirul lor se-nvârt mai tare

crezând că

văd în nori călare

pe Don Quijote cu lancea îndreptată înspre ele.

Atât de disperate se învârt,

că vântul își prinde pletele în aripile lor.

Plânsul lor lugubru

sperie armatele de lilieci

ce zboară bezmetici

lovindu-se

de clopotnița bisericii pustii

Luptă, luptă morile

cu Don Quijote din norii-nsângerați

și plâng, se vaietă fără-ncetare,

iar vaietele lor desfrunzesc norii.

Frunze de nori lichefiate cad din cer

iar Don Quijote dispare, se volatilizează.

Ce ușurate respiră morile

că, în sfârșit,

au învins dușmanul plutitor

prin norii schimbători!

Sărmanele nu știu că scutierul credincios

al rătăcitorului hidalgo,

Poetul,

a doua zi-l va reînvia,

odată cu norii burtoși, avizi,

ce macină și-nghit lumina…

Dar, pe moment , e bine.

Se învelește și cerul și pământul în liniștea umbroasă

a nopții în care și iluziile dorm…